ΓΡΑΠΤΗ ΕΡΩΤΗΣΗ E-3124/96 υποβολή: Hiltrud Breyer (V) προς την Επιτροπή (22 Νοεμβρίου 1996)

Θέμα: Γενετικώς τροποποιημένη κράμβη της εταιρίας PGS

1. Με ποιό τρόπο πρόκειται να ανταποκριθεί η Επιτροπή στις υποχρεώσεις του ελέγχοντας κατά πόσον τηρείται η απαγόρευση της χρήσης της γενετικώς τροποποιημένης κράμβης που παράγει η εταιρία Plant-Genetic-Systems (PGS) ως είδος διατροφής ή ζωοτροφής;

2. Με ποιό τρόπο παρακολουθείται η τήρηση της απαγόρευσης αυτής στα επιμέρους κράτη μέλη; Τί διαφορές διαπιστώνονται, στο πλαίσιο αυτό, μεταξύ των επιμέρους κρατών μελών;

3. Σε ποιές ενέργειες θα προβεί η Επιτροπή σε περίπτωση που δεν προβλέπονται υποχρεώσεις εποπτείας στα επιμέρους κράτη μέλη;

4. Με ποιές μεθόδους προτίθεται η Επιτροπή να εντοπίσει την ειδική γενετικώς τροποποιημένη δομή DNA εάν δεν τη γνωρίζει;

5. Τί προτίθεται να πράξει η Επιτροπή σε περίπτωση που τα κράτη μέλη δεν πληρούν τις υποχρεώσεις τους όσον αφορά τη διενέργεια ελέγχου;

6. Συμμερίζεται η Επιτροπή την άποψη ότι σε περίπτωση που δεν πληρούνται οι υποχρεώσεις εποπτείας θα έπρεπε να αφαιρείται η σχετική άδεια;

7. Με ποιό τρόπο ενημερώνεται η κοινή γνώμη για τα αποτελέσματα του ελέγχου;

Απάντηση της κας Bjerregaard εξ ονόματος της Επιτροπής (22 Ιανουαρίου 1997)

Δυνάμει του άρθρου 13 παράγραφος 6 της οδηγίας 90/220/ΕΟΚ για την σκόπιμη ελευθέρωση στο περιβάλλον γενετικώς τροποποιημένων οργανισμών ((EΕ αριθ. L 117, 8.5.1990. )), τα κράτη μέλη λαμβάνουν όλα τα απαραίτητα μέτρα προκειμένου να εξασφαλίσουν ότι οι χρήστες ανταποκρίνονται στους όρους που καθορίζονται στη γραπτή άδεια για προϊόν το οποίο έχει γνωστοποιηθεί βάσει του μέρους Γ της οδηγίας αυτής. Κατά συνέπεια προκύπτει ότι στην περίπτωση της ελαιοκράμβης της Plan genetic systems, για την οποία η δοθείσα άδεια δεν καλύπτει την χρήση του προϊόντος αυτού για ανθρώπινη διατροφή ή ως ζωοτροφή, οι αρμόδιες αρχές υποχρεούνται να λάβουν τα απαραίτητα μέτρα προκειμένου να εξασφαλίσουν την τήρηση των όρων υπό τους οποίους χορηγήθηκε η άδεια.

Η Επιτροπή διοργανώνει τακτικές συνεδριάσεις της επιτροπής των αρμοδίων αρχών για την οδηγία 90/220/ΕΟΚ προκειμένου να συζητηθούν θέματα που αφορούν την εφαρμογή της οδηγίας αυτής. Κατά την τελευταία συνεδρίαση της επιτροπής που πραγματοποιήθηκε στις 21 Ιανουαρίου 1996 η Επιτροπή έθεσε το θέμα του ελέγχου των προϊόντων που ήδη έχουν εγκριθεί δυνάμει της οδηγίας 90/220/ΕΟΚ. Κατά τη συνεδρίαση αυτή κανένα από τα κράτη μέλη δεν αναφέρθηκε στην ύπαρξη αποδείξεων που να συνηγορούν υπέρ της άποψης ότι δεν τηρούνται οι καθορισθέντες όροι για τα εγκεκριμένα προϊόντα. Το θέμα θα συζητηθεί κατά την επόμενη συνεδρίαση της προαναφερθείσας επιτροπής με στόχο να εξασφαλιστεί η εναρμόνιση των μέτρων ελέγχου που εφαρμόζονται στην Κοινότητα.

Εάν υπήρχαν αποδείξεις ότι κάποια από τα κράτη μέλη δεν εκτελούν τους απαραίτητους ελέγχους προκειμένου να εξασφαλιστεί η ορθή εφαρμογή της οδηγίας 90/220/ΕΟΚ, η Επιτροπή θα αναλάμβανε τις δέουσες πρωτοβουλίες έναντι των εν λόγω κρατών μελών, δίχως εντούτοις να έχει δικαίωμα να ανακαλέσει άδειες προϊόντων.

Σύμφωνα με το άρθρο 18 της οδηγίας 90/220/ΕΟΚ, στο τέλος κάθε χρόνου τα κράτη μέλη υποβάλλουν στην Επιτροπή σύντομη έκθεση πεπραγμένων για τους ελέγχους σε προϊόντα που διατίθενται στην αγορά δυνάμει της ως άνω οδηγίας. Μέχρι σήμερα κατά το 1996 έχουν εκδοθεί τρείς άδειες διάθεσης στην αγορά προϊόντων δυνάμει της οδηγίας 90/220/ΕΟΚ. Πρόκειται για την ελαιοκράμβη της Plan genetic systems τη σόγια της Monsanto και το κιχώριο της Bejo-Zaden. Όλες οι άδειες αφορούσαν ειδικές χρήσεις και αναμένεται ότι οι αρμόδιες αρχές θα διευκρινίσουν στις σύντομες εκθέσεις που υποβάλλουν στην Επιτροπή τον τρόπο με τον οποίο ελέγχουν τη χρήση των εν λόγω προϊόντων. Η Επιτροπή θα υποβάλλει εν συνεχεία έκθεση στο Κοινοβούλιο και το Συμβούλιο.